Title: ประกาศคณะกรรมการกำกับกิจการพลังงาน เรื่อง หลักเกณฑ์การสำรวจหรือหาสถานที่ตั้งระบบโครงข่ายพลังงาน พ.ศ. 2553

ประกาศคณะกรรมการกำกับกิจการพลังงาน

ประกาศคณะกรรมการกำกับกิจการพลังงาน
เรื่อง หลักเกณฑ์การสำรวจหรือหาสถานที่ตั้งระบบโครงข่ายพลังงาน
พ.ศ. ๒๕๕๓

อาศัยอำนาจตามความในมาตรา
๑๐๕ แห่งพระราชบัญญัติการประกอบกิจการพลังงาน พ.ศ. ๒๕๕๐
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๓๓ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการกำกับกิจการพลังงานออกประกาศไว้
ดังต่อไปนี้

ข้อ
๑  ประกาศนี้เรียกว่า ประกาศคณะกรรมการกำกับกิจการพลังงาน
เรื่อง หลักเกณฑ์การสำรวจหรือหาสถานที่ตั้งระบบโครงข่ายพลังงาน พ.ศ. ๒๕๕๓

ข้อ
๒[๑]
 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ 
เพื่อประโยชน์ในการสำรวจหรือหาสถานที่ตั้งระบบโครงข่ายพลังงาน
ให้ผู้รับใบอนุญาตเสนอขออนุมัติประกาศกำหนดเขตสำรวจพร้อมทั้งแผนที่หรือแผนผังที่ดินท้ายประกาศต่อคณะกรรมการ
เมื่อคณะกรรมการได้พิจารณาอนุมัติแล้ว
ให้ผู้รับใบอนุญาตซึ่งเป็นหน่วยงานของรัฐหรือสำนักงานสำหรับผู้รับใบอนุญาตรายอื่นจัดทำประกาศและดำเนินการให้เป็นไปตามที่บัญญัติไว้ในมาตรา
๑๐๕ แห่งพระราชบัญญัติการประกอบกิจการพลังงาน พ.ศ. ๒๕๕๐

ข้อ
๔ 
ประกาศกำหนดเขตสำรวจในบริเวณที่ดินที่จะทำการสำรวจต้องระบุ
(๑)
วัน เดือน ปี ที่ประกาศ
(๒)
ชื่อและตำแหน่งของผู้ลงนามในประกาศ
(๓)
ความประสงค์หรือเจตนารมณ์ในการประกาศ
(๔)
ข้อกฎหมายที่อ้างอิง
(๕)
อำเภอและจังหวัดที่จะทำการสำรวจ
(๖)
กำหนดระยะเวลาที่จะทำการสำรวจ
แผนที่หรือแผนผังที่ดินที่จะทำการสำรวจให้ติดไว้ท้ายประกาศและให้ถือเป็นส่วนหนึ่งของประกาศกำหนดเขตสำรวจ
ประกาศกำหนดเขตสำรวจดังกล่าวให้ใช้บังคับได้มีกำหนดเวลาสองปีหรือตามกำหนดเวลาที่ระบุไว้ในประกาศนั้น
แต่ต้องไม่เกินสี่ปีนับแต่วันประกาศแล้วแต่จะเห็นว่าจำเป็น
เพื่อการสำรวจหรือเพื่อหาสถานที่ตั้งระบบโครงข่ายพลังงาน

ข้อ
๕ 
ภายในกำหนดระยะเวลาตามประกาศดังกล่าว
ให้ผู้รับใบอนุญาตมีอำนาจเข้าไปใช้สอยหรือครอบครองอสังหาริมทรัพย์ซึ่งมิใช่ที่อยู่อาศัยของบุคคลใด
ๆ ที่อยู่ภายในเขตท้องที่ตามที่ประกาศเขตสำรวจเป็นการชั่วคราวเพื่อกระทำกิจการเท่าที่จำเป็นแก่การสำรวจหรือหาสถานที่ตั้งระบบโครงข่ายพลังงานเท่านั้น
แต่ผู้รับใบอนุญาตหรือสำนักงานจะต้องปิดประกาศและลงประกาศเช่นว่านั้นในหนังสือพิมพ์ก่อนที่จะเข้าไปใช้สอยหรือครอบครองอสังหาริมทรัพย์ไม่น้อยกว่าสามสิบวัน

ข้อ
๖ 
ในการสำรวจหรือหาสถานที่ตั้งระบบโครงข่ายพลังงาน
ให้ผู้รับใบอนุญาตดำเนินการสำรวจรวบรวมข้อมูล โดยคำนึงถึงผลกระทบที่มีต่อชุมชน
คุณภาพสิ่งแวดล้อม ข้อมูลด้านวิศวกรรม เศรษฐศาสตร์
และความคิดเห็นของประชาชนในพื้นที่ที่ประกาศเป็นเขตสำรวจด้วย

ข้อ
๗ 
ให้ประธานกรรมการเป็นผู้รักษาการตามประกาศนี้
และวินิจฉัยชี้ขาดปัญหาเกี่ยวกับการปฏิบัติตามประกาศนี้

ประกาศ ณ วันที่ ๘
กุมภาพันธ์ พ.ศ. ๒๕๕๓
ดิเรก  ลาวัณย์ศิริ
ประธานกรรมการกำกับกิจการพลังงาน

ปริยานุช/พิมพ์
๓ พฤษภาคม ๒๕๕๓

นันท์นภัสร์/ตรวจ
๓ พฤษภาคม ๒๕๕๓

จุฑามาศ/ปรับปรุง
๖ ธันวาคม ๒๕๕๙

[๑] ราชกิจจานุเบกษา
เล่ม ๑๒๗/ตอนพิเศษ ๔๔ ง/หน้า ๓๙/๗ เมษายน ๒๕๕๓